CCLXXVI.  Privilegium pro Affligemiensi monasterio, Cameracensis dioecesis.   (Anno 1148, April. 3.) [MIRAEUS, Opp. diplom., I, 534.]
Author: Eugenius III

EUGENIUS episcopus, servus servorum Dei, dilecto filio GODESCALCO, abbati Affligemiensis monasterii, ejusque successoribus regulariter substituendis, in perpetuum.

Desiderium quod ad religionis propositum et animarum salutem pertinere dignoscitur, auctore Deo, sine aliqua est dilatione complendum. Eapropter, dilecte in Domino fili Godescalce abbas, tuis justis postulationibus clementer annuimus, et B. Petri Affligemiensis monasterium, cui, Deo auctore, praeesse dignosceris, ad exemplar praedecessorum nostrorum sanctae memoriae Paschalis et Calixti Romanorum pontificum, sub B. Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona idem monasterium inpraesentiarum juste et canonice possidet, aut in futurum concessione pontificum, largitione regum, vel principum, oblatione fidelium, aut aliis justis modis, Deo propitio, poterit adipisci, firma tibi tuisque successoribus et illibata permaneant; in quibus haec propriis duximus exprimenda vocabulis: Ecclesiam de Ascha, a personatu et episcopali obsonio liberam et quietam, et quidquid comes Henricus bonae memoriae, consentiente fratre suo Godefrido, praefato monasterio de sui juris allodio dignoscitur contulisse; ecclesiam Sancti Petri in Trasna, cellam et ecclesiam S. Andraeae prope Brugas, cellam et ecclesiam S. Mariae in Warvria, cellam et ecclesiam S. Mariae in Bornhem, cellam Sanctae Mariae in Uliederbecka cum ecclesiis de Lindenaet, et Villebrinca; ecclesiam in Genappa, ex dono comitissae Idae Bononiensis; allodium cum terris et silvis in ipsa villa Genapha; terram quam praefatum monasterium habet sub annuo censu ab ecclesia Nivellensi, et Lanso et Anselo; monasteria sanctimonialium in Foresto et Bigardis; ecclesias quoque de Eschen, Hekelgem, Wiese, Herdinghem, Erembodenghem, Merchtene, Lenendecke, Meerbecka, Ossensele, Londersele, Lisele, Puersche, Baesrode cum omnibus eorum pertinentiis, liberas a personatu, salvis duntaxat episcopalibus obsoniis; terras in Anglia ex dono Aleidis, relictae Henrici regis Anglorum, in Iderswerda; et Westernere dona, in Uremdick, Frondic, et Pakenge, Beckarias . . . . . . dono Theoderici comitis Flandrensium, et Clementiae comitissae uxoris Roberti comitis in Zellecka, et Cabbegem, et Getza allodia. Quidquid vero immunitatis et libertatis a Cameracensibus episcopis, Gerardo, Odone, Burchardo et Nicolao eidem monasterio juste collatum est, vobis nihilominus confirmamus. Chrisma, oleum sanctum, consecrationes altarium seu basilicarum, ordinationes monachorum qui ad sacros ordines promovendi sunt, a dioecesano . . . . . episcopo, siquidem gratiam atque communionem apostolicae sedis habuerit, et ea gratis voluerit exhibere: alioquin liceat vobis catholicum quem malueritis adire antistitem, qui nimirum nostra fultus auctoritate, quod postulatur indulgeat. Obeunte vero te, nunc ejusdem loci abbate, vel tuorum quolibet successorum, nullus ibi qualibet subreptionis astutia, seu violentia praeponatur, nisi quem fratres communi consensu, vel fratrum pars consilii sanioris, secundum Dei timorem, et beati Benedicti Regulam, vel de suo, vel de alieno, si oportuerit, collegio elegerint. Illud quoque adjungimus, ut vestri monasterii aut ecclesiarum vestrarum advocatis facultas non sit, pro se personam aliquam in advocatia supponere, per quam ejusdem coenobii aut ecclesiarum bona dissipentur. Decernimus ergo, ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, vel aliquibus vexationibus fatigare; sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesanorum episcoporum canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat atque in extremo examine districtae ultioni subjaceat. Cunctis autem eidem loco justa servantibus sit pax Domini Jesu Christi quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Eugenius catholicae Ecclesiae episcopus signavi. Datum Remis, per manum Guidonis, sanctae Romanae Ecclesiae diaconi cardinalis et cancellarii, III Nonas Aprilis, indictione XI, Incarnationis Dominicae anno 1148, pontificatus vero domni Eugenii papae III anno IV.